3ชาติยุโรปส่อเบี้ยวหนี้
กูรู85%เชื่อกรีซ,โปรตุเกส,ไอร์แลนด์เชื่อไม่มีทางกู้วิกฤต
19 ส.ค. 2554

กูรู85%เชื่อกรีซ,โปรตุเกส,ไอร์แลนด์เชื่อไม่มีทางกู้วิกฤต
อาการ 3 ประเทศยุโรปย่ำแย่หนัก อาจถึงขั้นปล่อยให้หนี้เสีย
สำนักข่าวบลูมเบิร์กได้ทำการสำรวจความเห็นของนักเศรษฐ ศาสตร์ชั้นนำทั่วโลก ผลปรากฏว่ามีนักเศรษฐศาสตร์ถึง 85% ที่เชื่อว่ากรีซ โปรตุเกส และไอร์แลนด์ จะไม่สามารถชำระหนี้สาธารณะก้อนมหาศาล รวมถึงการชำระคืนเงินช่วยเหลือจากสหภาพยุโรป (อียู) และกองทุนการเงินระหว่างประเทศ (ไอเอ็มเอฟ) โดยชี้ว่าแนวโน้มทางเศรษฐกิจและการเงินการคลังของทั้ง 3 ประเทศ แสดงอาการที่ย่ำแย่ลงอย่างมากนับตั้งแต่เดือน ม.ค. เป็นต้นมา
“ไอร์แลนด์ โปรตุเกส และกรีซ อาจมีความจำเป็นจะต้องปรับโครงสร้างหนี้ เพราะที่ผ่านมาประเทศเหล่านี้เรียกร้องเงินจากกองทุนช่วยเหลือครั้งแล้วครั้งเล่า และเมื่อถึงจุดๆ หนึ่ง จะต้องมีการตัดสินใจอย่างเด็ดขาดเพื่อกำหนดมาตรการใหม่ โดยให้เจ้าหนี้เข้ามามีส่วนบริหารด้วย” เจมส์ ชักก์ นักเศรษฐศาสตร์อาวุโสจากเวสต์แพก แบงกิง กล่าวกับสำนักข่าวบลูมเบิร์ก
นอกจากนี้ ผลสำรวจยังปรากฏว่า สัดส่วนของนักลงทุนที่ยังเชื่อมั่นในสถานะทางเศรษฐกิจและหนี้สินของสเปนเหลือเพียง 1 ใน 4 ส่วนเท่านั้น และเชื่อว่าสเปนจะไม่สามารถชำระหนี้สาธารณะได้เช่นกัน แม้ว่าขณะนี้สเปนจะยังไม่ขอรับความช่วยเหลือจากกองทุนของอียูและไอเอ็มเอฟก็ตาม ขณะเดียวกันนักลงทุนในสัดส่วน 5% ยังเชื่อว่าอังกฤษจะไม่สามารถชำระหนี้สาธารณะได้เช่นกัน
ด้านเอวัลด์ นอวอธี หนึ่งในคณะกรรมการบริหารธนาคารกลางยุโรป (อีซีบี) กล่าวว่า มีแนวโน้มที่กรีซจะไม่สามารถปฏิบัติตามเงื่อนไขที่พ่วงมากับเงินช่วยเหลือกู้วิกฤตหนี้สาธารณะ โดยเฉพาะอย่างยิ่งเงื่อนไขที่กำหนดให้กรีซจัดการแปรรูปรัฐวิสาหกิจ ซึ่งถือเป็นประเด็นที่มีความละเอียดอ่อนอย่างมาก ซึ่งล่าสุดแหล่งข่าวจากภายในรัฐบาลกรีซเปิดเผยกับสำนักข่าวรอยเตอร์สว่า อีซีบี คณะกรรมาธิการยุโรป (อีซี) และไอเอ็มเอฟ กำลังกดดันให้รัฐบาลกรีซลดการใช้จ่ายของภาครัฐลงให้มากกว่านี้ เนื่องจากรายได้เข้ารัฐมีแนวโน้มที่จะลดน้อยลง